Николай Гумильов
Ужас

Превод от руски: Бойко Ламбовски, 1993

chitanka.info

Вървях из дълги коридори,

посред враждебна тишина.

Пронизваха ме хладни взори

на статуите отстрана.

Бе всичко тежък сън заспало.

Цареше странен полумрак.

И като пагубно махало

аз глухо местех крак след крак.

Там, дето беше тъмнината

най-плътна, взорът ми смутен

успя да зърне непозната

и странна фигура пред мен.

А щом пристъпих, изумено

спрях с подкосени колене.

Видях главата на хиена

върху девичи рамене.

Муцуната й беше мазна

от кръв и бледа, трупна гной.

И с шепот глух я чух да казва:

„Ти сам дойде и ти си мой!“

Очите празни ме сковаха,

и страшно падаше мъгла.

’И ужаса зелен множаха

безчислени огледала.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.